ทำใจได้...ฟื้นก่อน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....สุรชัย กำพลานนท์วัฒน์
จบเสียทีกับการชุมนุมครั้งประวัติศาสตร์ที่ยากจะลืมเลือน!!ระยะเวลากว่า 2 เดือนที่ผ่านมานั้นได้สร้างความเครียดให้กับคนจำนวนมากเหลือเกิน เครียดจนถึงวันนี้ วันที่แม้ว่าทุกอย่างจะยุติไปแล้ว แต่อีกหลายส่วนได้รับความเสียหายรุนแรง โดยเฉพาะผู้ประกอบการร้านค้าที่ถูกเผาทำลายคงต้องเครียดต่อไปอีกระยะหนึ่ง
อดทนอีกนิดนะครับ รัฐบาลกำลังออกมาตรการให้ความช่วยเหลือท่านอยู่ สัปดาห์นี้คงทยอยออกมาเป็นเรื่องๆ ให้เห็นกัน โดยเฉพาะเรื่องสินเชื่อฉุกเฉินผ่านทางเอสเอ็มอีแบงก์ วันอังคารพรุ่งนี้ที่จะมีการประชุมคณะรัฐมนตรีคงมีมติออกมาชัดเจน ซึ่งรายละเอียดของมติรวมถึงขั้นตอนกระบวนการใช้บริการสินเชื่อตัวนี้ ผมจะนำมาอธิบายอย่างละเอียดในวันจันทร์หน้านะครับ 
ส่วนวันนี้ผมอยากจะเว้นการพูดถึงเรื่องเศรษฐกิจธุรกิจตามสไตล์ของคอลัมน์นี้สักครั้ง แล้วชวนท่านพักจิตหาทางทำใจเพื่อดึงสติและกำลังใจที่มีอยู่ออกมาสู้ฟันฝ่าปัญหาที่เกิดขึ้น ทุกข์ของแต่ละคนไม่เท่ากัน ฉะนั้นใครที่ทำใจได้เร็วที่สุดย่อมมีโอกาสฟื้นก่อนคนอื่น
ส่วนวิธีสลัดความเครียดความวิตกกังวลของแต่ละคนนั้น อันนี้สไตล์ใครสไตล์มัน หลายคนใช้วิธีไปอยู่กับป่าเขาลำเนาไพร ตัดขาดจากโลกภายนอก หลายคนเข้าวัดพึ่งทางธรรม และหลายคนก็ใช้โหราศาสตร์เข้าช่วย...
เมื่อ 2 เดือนที่ผ่านมา มีผู้ใหญ่แนะนำอาจารย์ท่านหนึ่งให้มาช่วยปรับฮวงจุ้ยในห้องทำงานใหม่ของผม หลังจากแนะนำเสร็จสรรพปรับกันเรียบร้อยก็มีการนั่งกินกาแฟคุยกันต่อในเรื่องการเมือง ซึ่งการชุมนุมได้ลุกลามไปปิดแยกราชประสงค์แล้ว
วันนั้นอาจารย์ท่านนี้ชี้เปรี้ยงให้ผมฟังว่า ห้วงเวลาที่น่ากลัวที่สุดคือระหว่างวันที่ 1528 พ.ค. 2553 การเมืองจะลุกเป็นไฟร้ายแรงยิ่งกว่าพฤษภาคมทมิฬ การชุมนุมจะแตกหัก รัฐบาลตกอยู่ในสถานะคลอนแคลน จะเกิดการบาดเจ็บล้มตายเป็นจำนวนมาก มีเหตุก่อการร้าย ก่อวินาศกรรม ไฟไหม้ทั่วเมือง เกิดความสูญเสียในวงกว้าง...
ผมฟังคำทำนายแล้วอึ้งไปชั่วขณะ นึกในใจว่าสงสัยแกจะของขึ้นกระมัง แต่ดูจากสีหน้าท่าทางก็รู้สึกท่านจะมั่นใจไม่น้อยว่าเป็นเรื่องของดวงดาวที่นั่งคำนวณมาอย่างดีแล้ว 
ฟังหูไว้หูครับ ไม่เชื่ออย่าลบหลู่ เออออห่อหมกกันไป
บ่าย 19 พ.ค. วันมหาวิปโยค ห้างใหญ่ ตึกใหญ่ โรงหนัง ร้านค้า สถานีโทรทัศน์ ศาลากลาง สถานที่ราชการ สาขาธนาคารถูกเผาเพลิงแดงฉานทั่วกรุงเทพฯ กว่า 30 แห่ง...ผมขนลุกซู่นึกถึงคำทำนายของอาจารย์ท่านนี้ทันที!!
เราโทรศัพท์คุยกันในเช้าวันรุ่งขึ้น สิ่งที่ผมคุยกับท่านไม่ใช่เรื่องที่เกิดขึ้นแล้ว แต่สนใจเรื่องใหม่ที่ตะล่อมให้ท่านทำนายต่อ เพราะชักจะมั่นใจแล้วว่าอาจารย์ท่านนี้ไม่ธรรมดา...
คำทำนายต่อไปคือ จากวันที่ 28 พ.ค. ถึง 20 ก.ค. 2553 ...เหตุที่ต้องระวังก็คือ จะมีเหตุการณ์ตึกถล่ม ไฟไหม้โรงภาพยนตร์ วงดนตรี สนามกีฬา โรงเรียน เกิดมีปากเสียงทะเลาะกันเป็นข่าวใหญ่ เกิดการล้มตายและการสูญเสียผู้นำหรือผู้ที่มีชื่อเสียงของวงการสังคมระดับสูง สถาบันการเงินจะสั่นคลอน หุ้นจะตกรุนแรง วงการบันเทิงจะได้รับผลกระทบเสียหายอย่างมาก...
คำทำนายหลัง 20 ก.ค. ค่อยว่ากันอีกที เอาแค่ 2 เดือนจากนี้ก็ชักเสียวสันหลังแล้วละครับ 
เท่าที่รู้...อาจารย์ท่านนี้ในแวดวงสีเขียวได้รับฉายา...โหร ทบ. ด้วยผลงานการชี้เปรี้ยงให้กับนายทหารใหญ่ระดับนายพลของกองทัพมาแล้วหลายคนว่าจะได้ขยับเลื่อนยศเลื่อนตำแหน่งช่วงไหนกันบ้าง
ผมไม่ได้มาอวดสรรพคุณนักโหราศาสตร์ ไม่ได้โปรโมตใครเพื่อจะได้ทำมาหากินบนความทุกข์ยากของสังคม เพียงแต่คิดว่าถ้าการดูดวงเป็นเครื่องทำใจอย่างหนึ่งที่ดีกว่าการหมกมุ่นกลัดกลุ้มอยู่คนเดียวก็ทำไปเถอะ...บอกแล้วว่ายามนี้อะไรที่ทำแล้วสบายใจขึ้นก็ทำเสีย เพราะคนที่ทำใจได้ก่อน ย่อมมีสติที่จะฟื้นก่อน
ถ้าสนใจก็ลองติดต่อระบายทุกข์กับอาจารย์ท่านนี้ชื่อ ไพรัตน์ สำเภาทอง ผมเรียกว่าอาจารย์หนึ่ง ระฆังทอง เบอร์ 0879190090 เมื่อเป็นของจริงก็ต้องกล้าบอกชื่อสกุล และเบอร์โทรศัพท์จริง ซึ่งท่านก็โอเค 
ผมได้ขอร้องอาจารย์แล้วว่างานนี้ต้องไม่ใช่เป็นธุรกิจ ต้องเมตตาช่วยเหลือเป็นที่พึ่งให้กับผู้คนที่กำลังทุกข์ใจจริงๆ ทำให้คนมีกำลังใจ มีแรงขับดันลุกขึ้นสู้ชีวิต...จะเป็นกุศลอันยิ่งใหญ่ 
เรื่องดวงดาวเป็นเรื่องนานาจิตตัง เป็นเรื่องที่ต้องใช้ดุลพินิจ...